google/wiki40b huggingface dataset:
Όσιος Νικάνωρ Τηλεόραση

Ιστορικό

Εξέπεμψε για πρώτη φορά ως Κανάλι 28 Γρεβενών στις 20 Φεβρουαρίου 1990 με ολιγόωρο και από το 1992 με 24ωρο πρόγραμμα. Το όνομά του το πήρε από την συχνότητα από όπου εξέπεμπε αναλογικά (28 UHF). Στα μέσα της δεκαετίας του 1990 με 2000 μετονομάστηκε (προσωρινά) σε Super 28 ενώ το Δεκέμβριο του 2004 έστησε νέες υπερσύγχρονες εγκαταστάσεις στο κέντρο της πόλης των Γρεβενών. Ωστόσο, δέκα χρόνια μετά με την έλευση της ψηφιακής του εκπομπής, ξαναμετονομάστηκε σε Κανάλι 28.

Πρόγραμμα

Το πρόγραμμα του Καναλιού (Super) 28 ήταν κατά βάση ενημερωτικού και ψυχαγωγικού χαρακτήρα. Μετέδιδε δελτία ειδήσεων με νέα από το νομό Γρεβενών και την Περιφέρεια Δυτικής Μακεδονίας. Τα δελτία διαρκούσαν μισή ώρα και μεταδίδονταν στις 11:00, στις 14:00, στις 17:00, στις 19:00, στις 22:00, στις 00:00, στις 03:00 και στις 06:00. Παράλληλα μετέδιδε παλιές ελληνικές ταινίες, αθλητικές εκπομπές, παιδικά προγράμματα, ντοκιμαντέρ και πολιτιστικές εκπομπές.

Ιδιοκτησία

Παλαιότερα, το Κανάλι 28 ανήκε ιδιοκτησιακά στην Δημοσιογραφικός Οργανισμός - Ραδιοτηλεοπτική Δυτικής Μακεδονίας Ανώνυμη Εταιρεία με τον διακριτικό τίτλο Δημοσιογραφική Α.Ε. η οποία εκδίδει την τοπική ημερήσια εφημερίδα Ενημέρωση που πρωτοεκδόθηκε το 1983. Ο πρώην φορέας του καναλιού συστάθηκε στις 19 Απριλίου 1995, με πρώτη έδρα τα Γρεβενά. Κατά τις χρονιές 1997 και 2002, τροποποιήθηκε το καταστατικό του φορέα, με επέκταση των δραστηριοτήτων. Στα μέσα του 2005 ιδρύθηκαν υποκαταστήματα στη Θεσσαλονίκη και στην Αθήνα ενώ τέσσερα χρόνια μετά, η έδρα του φορέα μεταφέρεται στο υποκατάστημα της Θεσσαλονίκης.
Η Δημοσιογραφική Α.Ε. αναλαμβάνει παράλληλα την εκμετάλλευση των τοπικών εφημερίδων Φωνή των Γρεβενών η οποία πρωτοεκδόθηκε το 1955 και Εβδομαδιαίος Λόγος που πρωτοεκδόθηκε το 1992 και του τοπικού ραδιοφωνικού σταθμού Ράδιο Γρεβενά 101.5 ο οποίος ξεκίνησε τη λειτουργία του πριν το Κανάλι 28 και από το 2016 είναι συνεργάτης του Focus FM 103,6 της Θεσσαλονίκης (πρωτύτερα του Flash 96 Αθηνών) για αναμετάδοση του προγράμματος, τα οποία ανήκουν ιδιοκτησιακά στην δημοσιογράφο Βασιλική Παπαδοπούλου.
Στις 15 Απριλίου του 2016 βάσει συμβολαιογραφικού συμβολαίου έγινε η απόσχιση του τηλεοπτικού κλάδου από την πρώην ιδιοκτήτρια Δημοσιογραφική Α.Ε. και η απορρόφηση αυτού από την Εκκλησιαστικός Ραδιοτηλεοπτικός Σταθμός Λυδία Α.Ε. με έδρα την Καβάλα και η οποία αύξησε το μετοχικό της κεφάλαιο. Από τότε, ο νέος φορέας αναλαμβάνει εκ νέου τον τηλεοπτικό σταθμό με το σημερινό του όνομα (Όσιος Νικάνωρ).

Εμβέλεια

Από το ξεκίνημά του και έπειτα, το Κανάλι 28 εξέπεμπε αναλογικά από δέκα κέντρα εκπομπής, καλύπτοντας μόνο το νομό Γρεβενών. Στις 19 Δεκεμβρίου 2014, με την έλευση του ψηφιακού σήματος στην πόλη των Γρεβενών, το κανάλι άρχισε να εκπέμπει ψηφιακά από το κέντρο εκπομπής του Υδατοπύργου, αντικαθιστώντας την αναλογική του εκπομπή. Ωστόσο, στις 15 Μαρτίου 2015 διεκόπη η ψηφιακή του εκπομπή, ενώ με την επαναφορά του στο ψηφιακό μπουκέτο στις 22 Απριλίου του 2016 και ώρα 18:00 το απόγευμα, αντικαταστάθηκε πλέον από το Όσιος Νικάνωρ μεταδίδοντας το θρησκευτικό πρόγραμμα του 4Ε στη Δυτική Μακεδονία.
2415 Γκανέσα

Φυσικά χαρακτηριστικά

Τα κυρίως φυσικά χαρακτηριστικά του Γκανέσα είναι άγνωστα. Ο Γκανέσα περιστρέφεται γύρω από τον εαυτό του μία φορά κάθε 6 ως 10 ώρες περίπου.
Αγγλική άμυνα

Ιστορία

Αναπτύχθηκε από τον σκακιστή Π. Ν. Γουάλλις από το Λέστερ και στη συνέχεια από αρκετούς κορυφαίους Άγγλους σκακιστές της δεκαετίας του 1970, όπως ο Τόνυ Μάιλς, ο Τζον Σπήλμαν και ο Ρέυμοντ Κην. Είναι ένα άνοιγμα κάπως ασυνήθιστο, αλλά το έχουμε δει να παίζεται από υψηλού επιπέδου γκρανμαίτρς, συνήθως για να εκπλήξουν τον αντίπαλό τους, όπως για παράδειγμα ο Βίκτωρ Κορτσνόι που το χρησιμοποίησε στους ημιτελικούς αγώνες του παγκόσμιου πρωταθλήματος εναντίον του Λεβ Πολουγκάεβσκυ το 1977 στο Εβιάν.

Θεωρία

Τα λευκά συχνά κερδίζουν το κέντρο με πιόνια μετά από 3.ε4, στο οποίο τα μαύρα ασκούν πίεση με κινήσεις όπως ...Αβ7, ...Αβ4, και κάποιες φορές ...Βθ4 (με ή χωρίς ...ζ5). Υπερβένει αρκετές παραδοσιακές αρχές του ανοίγματος, καθώς τα μαύρα συχνά αναπτύσσουν τους αξιωματικούς πριν από τους ίππους και προωθούν νωρίς τη βασίλισσά τους.
Η Αγγλική άμυνα καταχωρήθηκε στην Εγκυκλοπαίδεια Σκακιστικών Ανοιγμάτων ως μέρος του κωδικού A40, μαζί με άλλες άτυπες απαντήσεις στο 1.δ4.
Δημοκράτες της Καταλονίας

Οι Δημοκράτες της Καταλονίας (καταλανικά: Demòcrates de Catalunya‎, DC) είναι ένα χριστιανοδημοκρατικό κόμμα υπέρ της ανεξαρτησίας της Καταλονίας. Οι ιδρυτές του είναι ο Αντόνι Καστελιά, ο Νούρια ντε Γκίσπερτ και ο Ζοάν Ριγκόλ. Το κόμμα ιδρύθηκε τον Ιούλιο του 2015 από πρώην μέλη της Δημοκρατικής Ένωσης της Καταλονίας (UDC), τα οποία ήταν δυσαρεστημένα για την αδύναμη υποστήριξη του κινήματος ανεξαρτησίας από το κόμμα τους. Το νέο κόμμα προσχώρησε στην συμμαχία του κόμματος Μαζί για το Ναι στις βουλευτικές εκλογές του Σεπτεμβρίου 2015. 
Στις Ισπανικές γενικές εκλογές του 2015 το κόμμα ήταν μέλος του συνασπισμού Δημοκρατίας και της Ελευθερίας.
NGC 350

Τον ανακάλυψε ο Γερμανός αστρονόμος Άλμπερτ Μαρτ (Albert Marth) στις 27 Σεπτεμβρίου 1864.
Base Mérimée

Η Base Mérimée είναι βάση δεδομένων σχετικά με την γαλλική αρχιτεκτονική κληρονομιά. Δημιουργήθηκε το 1978, ενώ ψηφιοποιήθηκε το 1995 από το Υπουργείο Πολιτισμού και Επικοινωνίας και πιο συγκεκριμένα την Διεύθυνση Αρχιτεκτονικής και Κληρονομιάς.
Η ονομασία της προέρχεται από τον συγγραφέα Προσπέρ Μεριμέ, ο οποίος υπήρξε, επίσης, γενικός επιθεωρητής των ιστορικών μνημείων.
Η συγκεκριμένη βάση δεδομένων ενημερώνεται ανά τακτά χρονικά διαστήματα.
Τεατάο Τεανάκι

Βιογραφικά στοιχεία

Γεννήθηκε το 1936 και εξελέγη για πρώτη φορά βουλευτής τη δεκαετία του 1970, στην Αμπιάνγκ. Το 1979 διορίστηκε Αντιπρόεδρος της χώρας, με πρόεδρο τον Γερέμια Ταμπάι. Το 1987 ορίστηκε υπουργός Εσωτερικών και από το 1987 ως το 1991 υπηρέτησε και ως υπουργός Οικονομικών. Εξελέγη με οριακή πλειοψηφία για να αντικαταστήσει τον Ταμπάι στην προεδρία της χώρας. Ορκίστηκε πρόεδρος στις 8 Ιουλίου 1991 και κυβέρνησε ως την 1η Οκτωβρίου 1994. Παράλληλα, από το 1992 ανέλαβε και υπουργός Εξωτερικών. Λέγεται ότι ο προκάτοχός του, Ταμπάι, είχε ασκήσει πολιτική επίδραση στον Τεανάκι όσο ο τελευταίος ήταν πρόεδρος. Στις 30 Σεπτεμβρίου του 1994 διεξήχθησαν προεδρικές εκλογές, στις οποίες ο Τεανάκι ηττήθηκε από τον Τεμπουρόρο Τίτο. Ο τελευταίος ανέλαβε νέος Πρόεδρος την επόμενη μέρα.
Ο Τεανάκι απεβίωσε από ανακοπή της καρδιάς στα 80 του χρόνια, το 2016.
Συμμετοχή του Κοσσυφοπεδίου στους Ολυμπιακούς Αγώνες

Το Κοσσυφοπέδιο έκανε το ντεμπούτο του στους Ολυμπιακούς Αγώνες το 2016. Η ομάδα του οργανώνεται από την Ολυμπιακή Επιτροπή του Κοσσυφοπεδίου (ΟΕΚ) η οποία ιδρύθηκε το 1992 και έγινε μέλος της Διεθνής Ολυμπιακής Επιτροπής στις 9 Δεκεμβρίου 2014. Κέρδισε το πρώτο του μετάλλιο στο ντεμπούτο του το 2016, όταν η τζουντόκα Μαϊλίντα Κελμέντι πήρε το χρυσό στην κατηγορία -52 κιλά γυναικών.

Ιστορία

Από το 1920 έως τους χειμερινούς Ολυμπιακούς Αγώνες του 1992, οι Κοσοβάροι αθλητές συμμετείχαν ως μέρος της γιουγκοσλαβικής ομάδας. Στους ολυμπιακούς αγώνες του 1960, τρεις ποδοσφαιριστές που γεννήθηκαν στο Κοσσυφοπέδιο (Μιλουτίν Σόσκιτς, Φαχρουντίν Γιουσούφι και Βλαντιμίρ Ντούρκοβιτς) κέρδισαν το χρυσό μετάλλιο ως μέρος της εθνικής ομάδας της Γιουγκοσλαβίας. Στους Ολυμπιακούς αγώνες του 1984, ο Αζίζ Σαλίχου έγινε ο πρώτος Ολυμπιονίκης από το Κοσσυφοπέδιο ο οποίος κέρδισε ατομικό ολυμπιακό μετάλλιο, ένα χάλκινο μετάλλιο στο μποξ.
Μετά τη διάλυση της Γιουγκοσλαβίας, το 1992 συστάθηκε η Ολυμπιακή Επιτροπή του Κοσσυφοπεδίου. Ωστόσο, στους Ολυμπιακούς συνέχισαν να συμμετέχουν μόνο οι Κοσοβάροι αθλητές σερβικής εθνικότητας, οι οποίοι συμμετείχαν με την ομάδα της Σερβίας και Μαυροβουνίου και της Σερβίας. Στις 17 Φεβρουαρίου 2008 το κοινοβούλιο του Κοσσυφοπεδίου ανακήρυξε μονομερώς ανεξαρτησία από τη Σερβία. Η παγκόσμια πρωταθλήτεια στο τζούντο Μαϊλίντα Κελμέντι προκρίθηκε για τους Ολυμπιακούς Αγώνες του 2012 και ήθελε να συμμετάσχει για το Κοσσυφοπέδιο, αλλά η ΔΟΕ δεν αναγνώριζε την ΟΕΚ εκείνη τη στιγμή. Επίσης, η ΔΟΕ απέρριψε το αίτημα της Κελμέντι να αγωνιστεί ως ανεξάρτητη αθλήτρια. Η Ολυμπιακή Επιτροπή της Σερβίας προσκάλεσε όλους τους Κοσοβάρους αθλητές να συμμετάσχουν με την ομάδα της Σερβίας. Η Κελμέντι εκπροσώπησε την Αλβανία, ενώ οι Σέρβοι του Κοσσυφοπεδίου συμμετείχαν με την σέρβικη ομάδα. 
Τον Απρίλιο του 2013, οι κυβερνήσεις της Σερβίας και του Κοσσυφοπεδίου υπέγραψαν την συμφωνία των Βρυξελλών. Το Κοσσυφοπέδιο αναγνωρίστηκε ως προσωρινό μέλος της ΔΟΕ στις 22 Οκτωβρίου 2014, ενώ στις 9 Δεκεμβρίου του ίδιου έτους έγινε πλήρες μέλος. Εκείνη τη στιγμή, το Κοσσυφοπέδιο δεν ήταν μέλος ή κράτος-παρατηρητής των Ηνωμένων Εθνών, αλλά έχει αναγνωριστεί ως κυρίαρχο κράτος από 112 κράτη-μέλη του ΟΗΕ. Έχει ανακοινωθεί ότι η Κελμέντι, παγκόσμια και ευρωπαϊκή πρωταθλήτρια του τζούντο το 2013 και το 2014, θα είναι σημαιοφόρος για το Κοσσυφοπέδιο στην τελετή έναρξης των Ολυμπιακών Αγώνων του 2016.
Η Σερβία διαμαρτυρήθηκε για την είσοδο του Κοσσυφοπεδίου στην ΔΟΕ, καθώς θεωρεί το Κοσσυφοπέδιο ως αυτόνομη επαρχία της Σερβίας. Αλλά, λαμβάνοντας υπόψη τις βλαβερές συνέπειες της εκδίωξης της Γιουγκοσλαβίας το 1992, αποφάσισε να μην μποϊκοτάρει τους Ολυμπιακούς. Μερικοί Σέρβοι αθλητές από το Κοσσυφοπέδιο, όπως η παίκτρια του βόλεϊ Μιλένα Ράσιτς και ο καλαθοσφαιριστής Μάρκο Σιμόνοβιτς, συνεχίζουν να αγωνίζονται με την σερβική ομάδα.
Τρομοκρατική επίθεση στον μαραθώνιο της Βοστώνης

Στις 15 Απριλίου του 2013, στη διάρκεια του 117ου Μαραθώνιου της Βοστώνης, από την έκρηξη δύο βομβών, κοντά στη γραμμή του τερματισμού, έχασαν τη ζωή τους  τρεις άνθρωποι και τραυματίστηκαν 183, πολλοί από τους οποίους ακρωτηριάστηκαν.

Ο Μαραθώνιος της Βοστώνης

Ο Μαραθώνιος της Βοστώνης διεξήχθη για πρώτη φορά την άνοιξη του 1897 και είναι ο δεύτερος παλαιότερος μαραθώνιος στις Η.Π.Α. Γυναίκες συμμετέχουν στον αγώνα επισήμως από το 1972, αλλά ανεπισήμως τουλάχιστον από το 1966.

Η τρομοκρατική επίθεση

Το πρωί της 15ης Απριλίου του 2013, την Ημέρα των Πατριωτών στις Η.Π.Α, περισσότεροι από 24.000 άνθρωποι συμμετείχαν στον 117ο  Μαραθώνιο της Βοστώνης. 
Στις 2 και 49 το μεσημέρι τοπική ώρα, τρεις ώρες περίπου μετά των τερματισμό των νικητών, και ενώ συνέχιζαν να τερματίζουν οι συμμετέχοντες, εξερράγησαν με διαφορά δεκατριών δευτερολέπτων δύο βόμβες, στην Boylston Street, κοντά στην Copley Square, λίγα μέτρα πριν τη γραμμή του τερματισμού. Για τον ένα εκρηκτικό μηχανισμό πιστεύεται ότι χρησιμοποιήθηκε μια χύτρα ταχύτητας ενώ ο δεύτερος είχε τοποθετηθεί μέσα σε ένα μεταλλικό κουτί. Επρόκειτο για αυτοσχέδιους εκρηκτικούς μηχανισμούς που αποτελούνταν από εκρηκτικά, κομμάτια μετάλλου και μεταλλικά σφαιρίδια και ήταν τοποθετημένοι σε μαύρες νάυλον σακούλες ή σακίδια πλάτης.
Από την έκρηξη των βομβών έχασαν τη ζωή τους η Κρισλ Κάμπελ (Krystle M. Campbell), 29 ετών, η Κινέζα Λου Λινγκζί (Lǚ Lìngzǐ), 23 ετών και ο 8χρονος Μάρτιν Ρίτσαρντ (Martin Richard).

Οι δράστες

Δράστες της τρομοκρατικής επίθεσης στον Μαραθώνιο της Βοστώνης ήταν ο 26χρονος Καρίμ Τζαχαρκαι ο 19χρονος αδερφός του Καρίμ Τζαχέρ.
Το πρωί της 18ης Απριλίου τα δύο αδέρφια (φωτογραφίες των οποίων από το σημείο της επίθεσης, λίγο πριν την έκρηξη των βομβών  είχε δώσει στη δημοσιότητα το FBI) πυροβόλησαν και σκότωσαν τον αστυνομικό Σιν Κολιέρ (Sean Collier) στο Τεχνολογικό Ινστιτούτο Μασαχουσέτης. Στη συνέχεια ανάγκασαν τον οδηγό ενός αυτοκινήτου (στον οποίο είπαν ότι αυτοί είχαν βάλει τις βόμβες στον μαραθώνιο της Βοστώνης) να τους μεταφέρει στο πλησιέστερο ΑΤΜ και τον υποχρέωσαν να κάνει ανάληψη 800 δολαρίων. Στη συνέχεια τον άφησαν να φύγει, όμως το κινητό του οδηγού ήταν μέσα στο αυτοκίνητο και έτσι η αστυνομία μπόρεσε να εντοπίσει το αυτοκίνητο. Σε ανταλλαγή πυροβολισμών με την αστυνομία στο Γουότερταουν της Μασαχουσέτης τραυματίστηκε θανάσιμα ο Ταμερλάν ενώ ο Τζοχάρ διέφυγε βαριά τραυματισμένος. Το πρωί της 19ης Απριλίου το FBI ζήτησε από τους κατοίκους του Γουότερταουν και των γειτονικών πόλεων να παραμείνουν στα σπίτια τους και να μην ανοίγουν σε κανέναν. Τα πανεπιστήμια, τα σχολεία και πολλές επιχειρήσεις παρέμειναν κλειστές και σταμάτησε λειτουργία των δημόσιων μέσων μεταφοράς. Το απόγευμα της 19ης Απριλίου ο Τζοχάρ βρέθηκε τραυματισμένος σε μια βάρκα στον κήπο ενός σπιτιού στην περιοχή και συνελήφθη. 
Στις 22 Απριλίου 2013 του απαγγέλθηκαν επίσημα κατηγορίες, μεταξύ των οποίων και η "χρήση του όπλου μαζικής καταστροφής". Λίγες ημέρες αργότερα, συνελήφθησαν άλλοι 3 ύποπτοι για εμπλοκή στην επίθεση.Στις 16 Μαίου 2015,ο Τζοχάρ καταδικάστηκε σε θανατηφόρα ένεση.
Φωτόσπαθο

Το φωτόσπαθο (lightsaber) είναι το βασικό όπλο των ιπποτών Τζεντάι αλλά και των Σιθ, βασικοί χαρακτήρες στην σειρά ταινιών Ο Πόλεμος των Άστρων. Είναι ένα σπαθί λέιζερ και ο κάθε χαρακτήρας έχει το δικό του μοναδικό φωτόσπαθο.
Η φωτεινή λεπίδα από πλάσμα μπορεί να έχει διάφορα χρώματα, ενώ και η λαβή είναι μοναδική για τον κάθε Τζεντάι ή Σιθ και φτάνει σε μήκος τα 20-30 εκατοστά. Διάσημα φωτόσπαθα είναι το κόκκινο του Νταρθ Βέιντερ, το μπλε του Άνακιν Σκαϊγουώκερ, τα πράσινα των Γιόντα και Λουκ Σκαϊγουώκερ, το μοβ του Μέις Γουίντου, το φωτόσπαθο με την κυρτή λαβή του Κόμη Ντούκου και το διπλό φωτόσπαθο (2 λεπίδες) του Νταρθ Μωλ.
Σύμφωνα με έρευνα σε περίπου 2.000 οπαδούς ταινιών το 2008, το φωτόσπαθο ψηφίστηκε ως το δημοφιλέστερο όπλο στην ιστορία του κινηματογράφου.
Κάρολος του Γκιζ

Βιογραφία

Γεννήθηκε στη Ζουανβίλ της Καμπανίας και ήταν ο πρωτότοκος γιος του Ερρίκου Α΄ δούκα του Γκιζ και της Αικατερίνης του Λα Μαρκ, κόρης του Φραγκίσκου Α΄ δούκα του Νεβέρ. Το 1574 κληρονόμησε τον τίτλο του δούκα του Σεβρέζ από τον μεγάλο θείο του, καρδινάλιο Κάρολο. Η μητέρα του ήταν κόμισσα του Ε, έτσι ήταν κόμης του Ε μαζί με τη μητέρα του (1588-1633) και μετά μόνος του. 
Όταν το 1588 δολοφονήθηκε ο πατέρας του, τον διαδέχθηκε ως δούκας του Γκιζ και πρίγκιπας του Ζουανβίλ και κρατήθηκε στη φυλακή στην Τουρ για τρία έτη, αλλά δραπέτευσε το 1591. Η Καθολική Μερίδα τον έβλεπε ως αντικαταστάτη του πατέρα του και τον θεωρούσε διάδοχο του θρόνου, αλλά ο ίδιος δήλωσε υποστήριξη στον Ερρίκο Δ',  που τον αποζημίωσε με 4.000.000 λίβρες και τον έθεσε κυβερνήτη της Προβηγκίας. Το 1595 κατέλαβε τη Μασσαλία από τον δούκα του Επερνόν, που την κατείχε για την Καθολική Μερίδα. Έγινε Μέγας Κύριος (Master) της Γαλλίας και ναύαρχος της Ανατολής.
Πήρε το μέρος της Μαρίας των Μεδίκων και έπεσε στη δυσμένεια του καρδιναλίου Ρισελιέ, έτσι το 1631 αποσύρθηκε στην Ιταλία. Πήγε με την οικογένειά του στη Φλωρεντία, όπου τους προστάτευσαν οι Μέδικοι. Εκεί, κατά την εξορία, απεβίωσαν δύο από τα παιδιά του, ο Φραγκίσκος και ο Κάρολος-Λουδοβίκος· ο ίδιος απεβίωσε το 1640 στο Κούνα (Τοσκάνη). Το 1643 επετράπη στη χήρα του και στα παιδιά του να επιστρέψουν στη Γαλλία.
Δήμος Κερήνειας

Ο Δήμος Κερήνειας ήταν βραχύβιος δήμος της πρώην Επαρχίας Καλαβρύτων που συστάθηκε το 1835 και καταργήθηκε το 1837.

Διοικητική ιστορία

Ο δήμος συστάθηκε με βασιλικό διάταγμα στις 20 Απριλίου του 1835 ως δήμος της Επαρχίας Καλαβρύτων του Νομού Αχαΐας και Ήλιδος. Κατατάχθηκε στους δήμους Γ΄ Τάξεως και έδρα του ορίστηκε ο οικισμός  Κλαπατσούνα. Οι οικισμοί που τον αποτελούσαν ήταν οι εξής: Κλαπατσούνα, Βιλιβίνα, Δίγελα, Δουμενά, Βάλτα, Άγιος Παντελεήμονας, Μονή Πλατανίτσας. 
Με το Β.Δ. της 16ης Ιανουαρίου του 1837 ο Δήμος Κερήνειας καταργήθηκε και οι οικισμοί που τον αποτελούσαν προσαρτήθηκαν στο γειτονικό Δήμο Σελινόης του ίδιου νομού.
Νεοέλληνες

Ως Νεοέλληνες χαρακτηρίζονται συνήθως οι Έλληνες που έζησαν από την ίδρυση του ελληνικού κράτους και μετά (Λεξικό της Νέας Ελληνικής Γλώσσας του Γ. Μπαμπινιώτη).  Παλαιότερα πιστευόταν ότι είναι νεολογισμός που εμφανίστηκε μετά τη δεκαετία του 1830. Όμως ο όρος "νεοέλληνες" και "νεοελληνικό γένος" ευρίσκεται σε επιστολή του Παναγιώτη Σοφιανόπουλου προς τον Ιωάννη Βηλαρά το 1815.  Σύγχρονη (2005) έρευνα έδειξε ότι ο όρος, με τη μορφή "νέοι Έλληνες", αναφέρεται σε βιβλίο του 1675 για τους Έλληνες της εποχής. Ο συγγραφέας του βιβλίου Γεώργιος Κονταρής, θεωρεί ότι οι "νέοι Έλληνες" ανήκουν στο αυτό γένος με τους "παλαιούς Έλληνες". Συναφής αλλά όχι ταυτόσημος είναι ο όρος "νεώτεροι Έλληνες" που ευρίσκεται σε κείμενα του Ιανού Λάσκαρη τον 15ο αιώνα, όπου όμως δεν αναφέρεται σε Έλληνες της εποχής του αλλά σε προγενέστερους, του 12ου και 13ου αιώνα. Τον ίδιο όρο χρησιμοποιούν και οι Γρηγόριος Κωνσταντάς και ο Δανιήλ Φιλιππίδης (Δημητριείς) στη "Γεωγραφία Νεωτερική" που εκδόθηκε το 1791 στη  Βιέννη, αλλά αυτοί αναφέρονται στους Έλληνες της εποχής τους.
Αντόνιο Ρίντιγκερ

Σε συλλόγους

Η καριέρα του ξεκίνησε το 2011 από τη δεύτερη ομάδα της Στουτγκάρδης και την επόμενη χρονιά μετέβη στην πρώτη. Το 2015 παραχωρήθηκε δανεικός στη Ρόμα, στην οποία υπέγραψε το 2016. Από τον Ιούλιο του 2017 είναι παίκτης της Τσέλσι.

Στην εθνική ομάδα

Έκανε το ντεμπούτο του με την Εθνική Γερμανίας τον Μάιο του 2014 σε έναν αγώνα με την Πολωνία. Συμμετείχε στο Κύπελλο Συνομοσπονδιών του 2017, στο οποίο η Γερμανία κατέκτησε το τρόπαιο.
Το δαχτυλίδι της μάνας

Η υπόθεση του έργου

Το έργο αρχίζει μία παραμονή Χριστουγέννων κάπου στη Θεσσαλία. Ο Γιαννάκης ο αρχιτραγουδιστής, έχοντας φύγει από τα ψηλά βουνά της πατρίδας του, σιγοσβήνει από το μαράζι. Η μάνα του προσπαθεί να τον παρηγορήσει. Ο Γιαννάκης, ξέροντας πως θα πεθάνει, ξεχύνει τον καημό του σε ένα λυρικό παραλήρημα. Στη συνέχεια ένας χωρικός, πατέρας της Ερωφίλης, την οποία ο Γιαννάκης λατρεύει απελπισμένα, έρχεται να αναγγείλει στη μάνα του ότι βρέθηκε αγοραστής για το θαυματουργό προγονικό δαχτυλίδι, και έτσι θα μπορέσει να γιατρέψει το παιδί της. Η μάνα, παρότι γνωρίζει την πατρογονική κατάρα να μην πουλήσει το δαχτυλίδι, δέχεται την πρόταση με πόνο. Ο Γιαννάκης παραδέρνει σε μία ονειροφαντασία με νεράιδες του βουνού και του κάμπου. Επιχειρεί τρικλίζοντας να πάει προς την εκκλησιά. Η μάνα του και η Ερωφίλη τρέχουν να τον συναντήσουν. Ημιλυπόθυμος, πέφτει στα σκαλιά της εκκλησιάς. Σωριάζεται στα πόδια της Ερωφίλης, πεθαίνοντας αφού πρώτα τραγουδήσει το στερνό του τραγούδι.
Πάβελ Αντάμοβιτς

Ζωή και καριέρα

Ο Ανταμόβιτς γεννήθηκε στο Γκντανσκ σε οικογένεια της μεσαίας τάξης. Οι γονείς του Ρίσαρντ και Τερέσα ήταν οικονομολόγοι, οι οποίοι εγκαταστάθηκαν στην Πολωνία από το Βίλνιους της Λιθουανικής ΣΣΔ το 1946. Σπούδασε νομικά στο Πανεπιστήμιο του Γκντανσκ, όπου έγινε επίσης εξέχον μέλος του φοιτητικού κινήματος. Ήταν ένας από τους διοργανωτές της απεργίας του 1988 και έγινε επικεφαλής της απεργιακής επιτροπής. Μεταξύ του 1990 και 1993, υπηρέτησε ως αντι-πρύτανης για φοιτητικά θέματα. 
Το 1990, ο Ανταμόβιτς εξελέγη μέλος του Δημοτικού Συμβουλίου του Γκντανσκ, προεδρεύοντας του Συμβουλίου από το 1994 στη δεύτερη θητεία του και διατηρώντας αυτή τη θέση μέχρι το 1998, όταν εξελέγη ο δήμαρχος του Γκντανσκ.  Στις 10 Νοεμβρίου 2002 επανεξελέγη με το 72% ψήφων. 
Τιμήθηκε με το χρυσό σταυρό Προ Εκκλέσια ετ Ποντίφιτσε από τον Πάπα Ιωάννη Παύλο Β΄ και με το Σταυρό του τάγματος της Αξίας το 2003 από τον Πρόεδρο Αλεξάντερ Κβασνιέβσκι. Το 2014, έγινε παραλήπτης του Σταυρού της Ελευθερίας και της Αλληλεγγύης για να τιμηθεί η συνεισφορά του εκ μέρους της πολωνικής δημοκρατίας.
Το 2018, ήταν τιμητικός υποστηρικτής του 4ου Gay Pride του Γκντανσκ, στον οποίο συμμετείχε. 
Τον Νοέμβριο του 2018, ο Ανταμόβιτς ήταν ανεξάρτητος υποψήφιος για το αξίωμα του Δήμαρχου του Γκντανσκ, όπου επανεκλέχθηκε για έκτη θητεία, ενώ εγκρίθηκε από την Πολιτική Πλατφόρμα και παρέμεινε κριτικός του κυβερνώντος κόμματος Νόμος και Δικαιοσύνη. Η θητεία του επρόκειτο να διαρκέσει μέχρι το 2023.

Δολοφονία

Στις 13 Ιανουαρίου 2019, ο Ανταμόβιτς μαχαιρώθηκε στην καρδιά, στη σκηνή της μεγάλης φιλανθρωπικής εκδήλωσης των Χριστουγέννων στο Γκντανσκ και μεταφέρθηκε στο νοσοκομείο σε κρίσιμη κατάσταση, όπου υποβλήθηκε σε πεντάωρη χειρουργική επέμβαση για πληγές στην καρδιά και στα εσωτερικά όργανα. Πέθανε την επόμενη μέρα.  Ο δολοφόνος αργότερα συνελήφθη. Ένας εκπρόσωπος της αστυνομίας του Γκντανσκ δήλωσε ότι ο κρατούμενος ήταν ένας 27χρονος που ζούσε στην πόλη. Ονομάστηκε ως Στεφάν Β. από το γραφείο του εισαγγελέα του Γκντανσκ, με τον εκπρόσωπο της αστυνομίας να δηλώνει ότι ο άνθρωπος έχει μεγάλο ποινικό μητρώο, συμπεριλαμβανομένης μιας ληστείας τράπεζας και μιας επίθεσης εναντίον αστυνομικού. Μετά το μαχαίρωμα του δημάρχου, μίλησε στο μικρόφωνο και ισχυρίστηκε ότι είχε κατηγορηθεί λανθασμένα από την προηγούμενη κυριαρχική κυβέρνηση της Πολιτικής Πλατφόρμας και βασανίστηκε.  Η επίθεση καταγράφηκε σε βίντεο.
Νόμιμο χρήμα

Ως Νόμιμο χρήμα (en:legal tender)
 ορίζεται κάθε μέσο πληρωμής το οποίο, βάσει νόμου, πρέπει να γίνεται αποδεκτό για την αποπληρωμή χρηματικών οφειλών

. Ο ακριβής ορισμός μπορεί να διαφέρει με βάση το νομικό σύστημα της κάθε χώρας. Ωστόσο, συνήθως όλες οι υποδιαιρέσεις του νομίσματος κάθε χώρας (σε χαρτονομίσματα τουλάχιστον) είναι αποδεκτές ως νόμιμο χρήμα στην αντίστοιχη χώρα. Κύριο χαρακτηριστικό του νόμιμου χρήματος αποτελεί ότι η προσφορά του ως πληρωμή, εξοφλεί άμεσα αντίστοιχο ποσό χρέους. Με βάση αυτό το χαρακτηριστικό, εναλλακτικοί τρόποι πληρωμής όπως πιστωτικές κάρτες, χρεωστικές κάρτες, επιταγές, ξένα νομίσματα, συχνά δε θεωρούνται νόμιμο χρήμα
. Μία συνηθισμένη μορφή νόμιμου χρήματος αποτελούν τα χαρτονομίσματα και τα κέρματα που αντιστοιχούν στο νόμισμα της εκάστοτε περιοχής όπως π.χ. το ευρώ σε ορισμένα μέλη της Ευρωπαϊκής Ένωσης
Χάρης Νικολαΐδης

Προσωπικό υπόβαθρο

Το 2002 ο Νικολαΐδης δημοσίευσε το Concierge Confidential, μια συλλογή φανταστικών διηγημάτων με βάση την εμπειρία του, που έχει εργαστεί για επτά χρόνια ως επικεφαλής θυρωρός της Melbourne's Rydges Hotel. Έζησε στην Ταϊλάνδη μεταξύ του 2003 με το 2005, και εργάστηκε ως δάσκαλος στην βόρεια πόλη της Ταϊλάνδης Τσιάνγκ Ράι. Ο Νικολαΐδης επίσης έζησε και εργάστηκε αργότερα στη Σαουδική Αραβία, και έγραψε ένα άρθρο για τη χώρα, όπως ο ίδιος είχε αντιληφθεί, για το περιοδικό The New Statesman.

The lèse majesté law

Με τον νόμο της Ταϊλάνδης στην παράγραφο 112, λέει τα εξής: "Όποιος μολύνει, προσβάλλει ή απειλεί τον Βασιλέα, την Βασίλισσα, τον κληρονόμο του θρόνου ή τον αντιβασιλέα, τιμωρείται με φυλάκιση τριών έως δεκαπέντε ετών.

Κίνητρο

Λίγο μετά την απελευθέρωση του Νικολαΐδη ένας πρώην συνάδελφος στο Mae Fah Luang University, ο Heath Dollar, κατηγόρησε τον συγγραφέα οτι σκόπιμα συμπεριέλαβε το επίμαχο κείμενο γνωρίζοντας ότι θα παραβίαζε το νόμο της Ταϊλάνδης. Αυτό έγινε, σύμφωνα με τον Dollar, ως ένα εμπορικό κόλπο για να προσελκύσει την προσοχή και να διασφαλιστεί ότι τα βιβλία του Νικολαΐδη θα δημοσιευτούν.
Σημαία της Μογγολίας

Η σύγχρονη σημαία της Μογγολίας καθιερώθηκε στις 12 Φεβρουαρίου του 1992. Είναι παρόμοια με τη σημαία του 1949, εκτός από την απομάκρυνση του αστεριού του σοσιαλισμού. Αποτελείται από τρεις κάθετες ισομεγέθεις λωρίδες χρωμάτων κόκκινου (στην πλευρά που κυματίζει η σημαία), μπλε και κόκκινου. Στο κέντρο της πλευράς που κυματίζει η σημαία είναι το κίτρινο εθνικό έμβλημα «Σογιόμπο» («soyombo») - μία αφηρημένη και γεωμετρική αναπαράσταση συμβόλων σε στήλες, για τη φωτιά, τον ήλιο, το φεγγάρι, τη γη, το νερό και το σύμβολο Ταϊτζίτου (Taijitu).

Πρώην σημαίες

Η αναφορά για το ανακηρυχθέν χανάτο Μπογκντά της Μογγολίας τονίζει ότι όπως όλες οι χώρες στον κόσμο έχουν σημαία, έτσι και η χώρα των Μογγόλων θα έπρεπε να διαθέτει μία σημαία.
Πριν το 1992, η σημαία της Λαϊκής Δημοκρατίας της Μογγολίας είχε ένα κίτρινο αστέρι στην κορυφή του Σογιόμπο, σύμβολο του σοσιαλισμού. Η μπλε λωρίδα ήταν επίσης πιο σκούρα.
Κόλπος Μεγάρων

Ο κόλπος Μεγάρων είναι κόλπος, ο οποίος βρίσκεται στο βόρειο τμήμα του Σαρωνικού, ο οποίος αποτελεί τμήμα του Αιγαίου. Έχει μήκος 20 χιλιομέτρων και πλάτος 6-10 χιλιομέτρων. Ξεκινάει από τους Αγίους Θεοδώρους και εκτείνεται ανατολικά του σπηλαίου, νότια του χωριού Πάχη στα Μέγαρα. Επίσης εκτείνεται σε ένα μικρό στενό κοντά στον όρμο Σαλαμίνας και νότια στην περιοχή γύρω από το Λαμπρινό στο νησί της Σαλαμίνας. Ο κόλπος γειτνιάζει με πόλεις όπως τους Αγίους Θεοδώρους, τη Κινέτα, τη Πάχη, και τα Κανάκια στην Σαλαμίνα. Οι νησίδες του κόλπου είναι η Πάχη, το Παχάκι και άλλες. Επίσης, το ακρωτήριο Πετρίτης βρίσκεται στο νοτιοανατολικό μέρος του κόλπου.
Ο κόλπος γειτνιάζει με καλλιεργήσιμες περιοχές εκτός από την περιοχή της Κακιάς Σκάλας και τα βουνά προς τα ανατολικά.